Mandag blev endnu et stort gavlmaleri gjort færdigt i Aalborg, og med mere end 70 registrerede såkaldte street art værker rundt omkring i byen, så er de mange kunstværker nu ved at være et af Aalborgs største varemærker. Både lokale og turister strømmer til for at se kunst på Aalborgs bygninger. - Det får verdensomspændende opmærksomhed lige nu. Jeg tror en masse lokale byråd ser mulighederne inden for speciel turisme. Mange byer laver specielle kort og ruter, man kan tage som et udendørs museum, fortæller den hollandske kunstnerduo Telmo Miel til TV2 Nord. Arbejder i Aalborg for anden gang Det er anden gang i de hollandske kunstnere er i Aalborg for at lave et gavlmaleri, eller såkaldt street art. De har arbejdet over det meste af verden, og er hentet hertil af Gallery Kirk. Denne gang foregår det på Klostermarksskolens nye tilbygning. - Du kan sammenligne det med, når du skal se en god film. Du kan se den derhjemme på fjernsynet eller gå i biografen. En god film, den bør du se i biografen på den store skærm, og det er forskelligt i forhold til, om du ligger på sofaen og ser den på et lille fjernsyn. Jeg synes, det er det samme her. Du kan dykke dybere ned i de store værker. De er mere imponerende, forklarer Telmo Miel. En af dem der nyder godt, af den store opmærksomhed på Street Art er guidefirmaet Aalborg Tours, der nu i to år har udbudt byvandringer kun med street art. - Det er både børnefamilier, unge og det ældre segment, der tager ud på de tours her. Vi er en højborg for street art nu, og man kan mærke vi er kendt for det i hele verden efterhånden, siger Kenneth Pinsker fra Aalborg Tours til TV2 Nord. Streetart det største hit lige nu Turistorganisationen Destination Nord oplever lige nu, at deres hjemmeside, kort og app om streetart i Aalborg er blandt de største hit online, når folk søger på ting at opleve i Aalborg. - Det har givet os et særkende og noget vi kan sælge byen på, og det er fantastisk for sådan nogle som os, siger direktør Tonny Thorup og fortsætter: - Så vidt jeg ved, så er der ventelister for folk, der gerne vil have malet deres gavl, så jeg tror ikke det stopper her. Jeg tror simpelthen det ligger i vores DNA nu, så jeg håber og tror på, at det her kun bliver bedre og bedre. På nuværende tidspunkt er der over 70 street art værker i Aalborg. Hollandske Telmo Miel lægger i skjul på, at det er de seneste års udvikling i Aalborg, der trækker dem til byen. - Heroppe er kvaliteten ret høj. Der er mange gode kunstnere, som har malet gavle her, så det er meget tillokkende for os, fortæller de hollandske kunstnere. Se historien fortalt som tv-indslag:

Referat:
Aalborgs mere end 70 gavlmalerier har gjort byen verdenskendt. Mandag blev endnu et færdigt på Klostermarksskolen.